**Tájékoztató automatikus részletfizetési lehetőségről**

1. **Magánszemélyek, egyéni vállalkozók**

Az adózás rendjéről szóló 2017. évi CL. törvény (továbbiakban: Art.) 199. §-a értelmében a természetes személy adózó – ideértve a vállalkozási tevékenységet folytató és az általános forgalmi adó fizetésére kötelezett személyt is – kérelmére az önkormányzati adóhatóság az általa nyilvántartott,

* **legfeljebb egymillió forint összegű adótartozásra**
* **évente egy alkalommal**
* **legfeljebb 12 havi** pótlékmentes **részletfizetést** engedélyez

az Art 198. § (1) és (2) bekezdésében foglalt feltételek vizsgálata nélkül.

1. **Jogi személyek**

Az Art. 199. § (2a) – 2023. október 12. napjától hatályos – bekezdése értelmében a jogi személy adózó kérelmére az önkormányzati adóhatóság az általa nyilvántartott

* **legfeljebb egymillió forint összegű adótartozásra**
* **évente egy alkalommal**
* **legfeljebb 6 havi** pótlékmentes **részletfizetést** engedélyez

az Art 198. § (1) és (2) bekezdésében foglalt feltételek vizsgálata nélkül.

Az adóalanyok az **adószámlájuk aktuális egyenlegét** az Elektronikus Önkormányzati Portál felületén ellenőrizhetik. Az adózó vagy meghatalmazottja az Elektronikus Önkormányzati Portálra bejelentkezéssel belépve az aktuális adószámla-egyenlegét bármikor lekérdezheti, itt megtekintheti adóbevallásainak állapotát és ezen a felületen online bankkártyás helyi adófizetést is indíthat. Beszedett idegenforgalmi adóra részletfizetés nem kérhető!

Az automatikus részletfizetés első részlete a kérelem benyújtását követően, a határozatban megjelölt időpontban indul. Amennyiben az adózó az esedékes aktuális részlet befizetését nem teljesíti, a kedvezményre való jogosultságát elveszti, és a tartozás egy összegben esedékessé válik. Ebben az esetben az adóhatóság a tartozás fennmaradó részére az eredeti esedékesség napjától késedelmi pótlékot számít fel.

Az **„Automatikus fizetési kedvezmény” iránti kérelem** az Elektronikus Önkormányzati Portálra bejelentkezéssel belépve készíthető el (adóügyek/általános adónyomtatványok/automatikus részletfizetési kérelem), majd onnan elektronikus úton beküldhető az Önkormányzati adóhatóság részére.

További kérdés esetén a Hévízi Polgármesteri Hivatal adóügyi ügyintézője rendelkezésükre áll a 06/83-500-851-es telefonszámon, a hatosag@hevizph.hu e-mail címen, illetve személyesen ügyfélfogadási időben (hétfőn: 8.00-tól 11.00 óráig, szerdán: 8.00-tól 11.00 óráig, 13:00-tól 15:45-ig, csütörtökön, pénteken: 8.00-tól 11.00 óráig).

Hévíz, 2025. január 6.

 Hévízi Polgármesteri Hivatal